Diari Oficial de la Generalitat Valenciana


Sumari del DOGV 7556, del 25-06-2015 (2015/5939)

ORDE 18/2015, de 19 de juny, de la Conselleria d'Infraestructures, Territori i Medi Ambient, per la qual es fixen, per a la temporada 2015-2016, els períodes hàbils i normes de caça en les zones comunes i s'establixen altres regulacions en els vedats de caça i zones de caça controlada a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/06/19/18/dof/vci/html**

### Dades del document

Número de DOGV
:   7556

Data del DOGV
:   25-06-2015

Secció del DOGV
:   I. DISPOSICIONS GENERALS

Número del document
:   2015/5939


Data del document
:   19-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * legislació
    * regulació de la caça
    * caça
    * conill
    * protecció del medi ambient
    * fauna
    * animal de caça
    * destrucció de cultius
    * senyalització

ORDE 18/2015, de 19 de juny, de la Conselleria d'Infraestructures, Territori i Medi Ambient, per la qual es fixen, per a la temporada 2015-2016, els períodes hàbils i normes de caça en les zones comunes i s'establixen altres regulacions en els vedats de caça i zones de caça controlada a la Comunitat Valenciana. [2015/5939]  
El títol IV de la Llei 13/2004, de 27 de desembre, de Caça de la Comunitat Valenciana, establix que l'orde anual de vedes, de manera especial en les zones comunes, establirà les limitacions relatives als períodes, espècies o modalitats de caça previstes en els diferents instruments de planificació cinegètica.  
L'elaboració i aprovació de l'orde anual de vedes per a la temporada de caça 2015-2016 és ineludible, ja que sense esta existiria una indefinició absoluta quant a la possibilitat de la pràctica de l'exercici de la caça en les zones comunes. Esta indefinició afectaria tant el col·lectiu de caçadors com altres usuaris dels terrenys que tinguen la consideració de zona comuna de caça.  
Per a l'elaboració d'esta orde, i quant a les zones comunes, s'ha de tindre en compte de manera especial el que preveuen els articles de la Llei 13/2004, de 27 de desembre, de Caça de la Comunitat Valenciana: article 33, ja que limita les possibilitats de la caça amb armes a un únic període no superior a huit setmanes; i l'article 42, en el fet que l'orde anual de vedes com a instrument de la planificació cinegètica ha d'assegurar un ús racional dels recursos cinegètics.  
  
D'altra banda, quant a la resta d'espais cinegètics, seran aplicables les resolucions aprovatòries de plans tècnics d'ordenació cinegètica, sense perjuí d'adoptar aquelles mesures necessàries en benefici de la protecció dels recursos cinegètics o faunístics arreplegades en esta orde.  
  
Per tot això, una vegada complits els tràmits procedimentals previstos en l'article 43 de la Llei 5/1983, de 30 de desembre, del Consell, oït el Consell Valencià de la Caça, amb un informe previ de l'Advocacia General de la Generalitat, de conformitat amb el Consell Jurídic Consultiu de la Comunitat Valenciana i fent ús de les facultats que tinc atribuïdes,  
  
ORDENE  
  
Article 1. Objecte i àmbit  
És objecte d'esta orde la regulació, per a la temporada 2015-2016, dels períodes hàbils i normes de caça en les zones comunes i l'establiment d'altres regulacions en els vedats de caça i zones de caça controlada a la Comunitat Valenciana, així com les espècies cinegètiques susceptibles d'aprofitament.  
  
Article 2. Espècies cinegètiques  
Les espècies cinegètiques susceptibles d'aprofitament en la temporada 2015-2016 són les següents:  
a) Caça menor no aquàtiques  
Perdiu (Alectoris rufa)  
Llebre (Lepus granatensis)  
Conill (Oryctolagus cuniculus)  
Rabosa (Vulpes vulpes) (\*)  
Faisà (Phasianus colchicus)  
Guatla (Coturnix coturnix) (\*)  
Becada (Scolopax rusticola)  
Colom tudó (Columba palumbus) (\*)  
Colom roquer (Columba livia) (\*)  
Colom xixella (Columba oenas) (\*)  
Tórtora (Streptopelia turtur) (\*)  
Tord (Turdus philomelos)  
Tord ala-roig (Turdus iliacus)  
Griva (Turdus viscivorus)  
Tordanxa (Turdus pilaris)  
Estornell (Sturnus vulgaris)  
Judia (Vanellus vanellus)  
Blanca (Pica pica) (\*)  
Gralla (Corvus monedula) (\*)  
Cucala (Corvus corone) (\*)  
(\*) Especies susceptibles de caça en mitja veda en vedats i zones de caça controlada  
b) Caça menor, aus aquàtiques  
Oca (Anser anser)  
Collverd (Anas platyrhynchos)  
Ascle (Anas strepera)  
Piuló (Anas penelope)  
Cua de jonc (Anas acuta)  
Bragat (Anas clypeata)  
Sivert (Netta rufina)  
Sarcet (Anas crecca)  
Roncadell (Anas querquedula)  
Boix (Aythya ferina)  
Capellut (Aythya fuligula)  
Fotja (Fulica atra)  
Bequeruda (Gallinago gallinago)  
Bequet (Lymnocryptes minima)  
Gavina (Chroicocephalus ridibundus)  
Gavià argentat de potes grogues (Larus michahellis)  
c) Caça major:  
Cabra salvatge (Capra pyrenaica)  
Cérvol (Cervus elaphus)  
Cabirol (Capreolus capreolus)  
Daina (Dama dama)  
Porc senglar (Sus scrofa)  
Mufló (Ovis musimon)  
Arruí (Ammotragus lervia) (\*\*)  
(\*\*) Especie inclosa en el Catàleg espanyol d'espècies exòtiques invasores  
  
Article 3. Modalitats de caça en zones comunes  
En les zones comunes de caça de la Comunitat Valenciana s'autoritzen únicament les modalitats esportives i tradicionals de caça següents:  
  
3.1. La caça del conill amb gossos i sense armes.  
Període: des del 19 de juliol al 25 de desembre de 2015.  
Dies hàbils: dijous, dissabtes, diumenges i festius. Horari general.  
Condicions específiques: màxim de 8 gossos per caçador i de 15 per grup de caçadors.  
Queda prohibit l'ús de llebrers des del 19 de juliol fins a l'11 d'octubre de 2015, així com l'ús de gossos de presa en esta modalitat.  
  
3.2. Falconeria.  
Període: des del 12 d'octubre de 2015 fins al 8 de febrer de 2016.  
  
Dies hàbils: tots els dies. Horari general.  
Condicions específiques: es permet per a totes les espècies cinegètiques de caça menor. S'autoritza la caça amb l'ajuda de fins a dos gossos per falconer per a alçar les peces. L'entrenament d'aus de falconeria, amb peces d'escapada, degudament marcades, queda habilitat des de l'1 de juliol de 2015 fins al 29 de febrer de 2016. Es podran entrenar les aus fora d'estos períodes, amb reclams artificials.  
3.3. Caça amb arc.  
Període: del 12 d'octubre al 6 de desembre de 2015.  
Dies hàbils: dijous, dissabtes, diumenges i festius. Horari general.  
Condicions específiques:  
a) Es permet per a totes les espècies cinegètiques i amb un màxim de dos gossos per arquer.  
b) Els arcs utilitzats per a la pràctica de la caça hauran de tindre les potències mínimes següents:  
- Per a espècies de caça menor: tots els tipus a partir de 30 lliures (13,50 kg) a l'obertura de l'arquer.  
- Per a espècies de caça major: tots els tipus a partir de 45 lliures (20,25 kg) a l'obertura de l'arquer.  
c) Les fletxes i puntes que s'han d'utilitzar seran les següents:  
- Per a la caça d'aus al vol les fletxes de caça que s'han d'utilitzar han d'estar emplomallades obligatòriament amb plomes amples del tipus flu-flu.  
- Per a la caça menor poden utilitzar-se puntes d'impacte i puntes de fulles de tall.  
- Per a la caça major únicament es poden utilitzar puntes de tall.  
- Queden prohibides les puntes que pel seu disseny en forma d'arpó poden impedir-ne l'extracció.  
3.4. Caça amb escopeta en llocs fixos.  
Espècies autoritzades:  
Tord (Turdus philomelos)  
Tord ala-roig (Turdus iliacus)  
Griva (Turdus viscivorus)  
Tordanxa (Turdus pilaris)  
Estornell (Sturnus vulgaris)  
Colom roquer (Columba livia)  
Colom tudó (Columba palumbus)  
Colom xixella (Columba oenas)  
Cucala (Corvus corone)  
Gralla (Corvus monedula)  
Blanca (Pica pica)  
Rabosa (Vulpes vulpes)  
Conill (Oryctolagus cuniculus)  
Gavina (Chroicocephalus ridibundus)  
Gavià argentat de potes grogues (Larus michahellis)  
Període: del 12 d'octubre al 6 de desembre de 2015.  
Dies hàbils: dissabtes, diumenges i festius. Horari general.  
Condicions específiques: s'establix una quota de captures individual ?per caçador i dia- de 15 tords; per a la caça de tords i estornells poden emprar-se únicament com a reclams els xiulets o membranes de boca o de manxa, així com els reclams naturals de tord, tord ala-roig o estornell en un nombre no superior a cinc per espècie.  
  
Els caçadors, per al cobrament de les peces, poden tindre l'ajuda de fins a un màxim de dos gossos per caçador.  
Per a desplaçar-se als llocs s'han de portar les armes enfundades o bé descarregades i obertes.  
En esta modalitat, abans de la ubicació del lloc, el caçador ha de comprovar les franges de seguretat establides en l'article 39 de la Llei 13/2004, de Caça de la Comunitat Valenciana, així com el camp de tir possible per a evitar que els perdigons caiguen en estes franges de terreny.  
3.5. Caça menor a mà.  
Espècies autoritzades: espècies de caça menor previstes en l'article 2 d'esta orde, excepte aquàtiques.  
Període: del 12 d'octubre al 6 de desembre de 2015.  
Dies hàbils: dissabtes, diumenges i festius. Horari general.  
Condicions específiques: s'establix una quota entre perdiu i llebre d'una peça per caçador i dia i un màxim de dos gossos per caçador.  
3.6. Caça en batudes xicotetes per al porc senglar i la rabosa.  
Període: del 12 d'octubre al 6 de desembre de 2015.  
Dies hàbils: dissabtes, diumenges i festius. Horari general.  
Es caçarà per raons de control de danys, no obstant això, caldrà ajustar-se al que disposa l'Orde 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i el control del porc senglar a la Comunitat Valenciana.  
  
Article 4. Caça en mitja veda, migratòries en vedats de caça i zones de caça controlada  
4.1. Mitja veda:  
Es caçarà la mitja veda en aquells terrenys vedats i zones de caça controlada que en el seu Pla Tècnic d'Ordenació Cinegètica (PTOC) tinguen aprovada esta modalitat de caça.  
Podrà caçar-se el colom tudó, colom roquer, colom xixella, estornell, blanca, gralla, cucala, guatla, rabosa i tórtora, els dissabtes i diumenges compresos entre el 16 d'agost i el 13 de setembre de 2015, ambdós inclosos. La guatla es caçarà en la modalitat a mà, i en lloc fix la resta d'espècies. La quota de la tórtora és de 8 exemplars per caçador i dia. En la modalitat de lloc fix, podran tindre l'ajuda d'un màxim de 2 gossos per al cobrament de peces abatudes.  
  
4.2. Pròrroga de la caça de tords i estornells:  
En lloc fix (dissabtes i diumenges): del tancament de la caça menor en temporada fins al segon diumenge de febrer de 2016.  
4.3. Aus aquàtiques: del 12 d'octubre de 2015 al segon diumenge de febrer de 2016, excepte per als vedats del Parc Natural de l'Albufera, que finalitzarà el 7 de febrer de 2016.  
  
Article 5. Caça de la perdiu amb reclam  
En els vedats de caça i zones de caça controlada en els quals la resolució aprovatòria del Pla Tècnic d'Ordenació Cinegètica de la modalitat de perdiu amb reclam remeta a l'orde anual de vedes, la data límit per al tancament de la caça d'esta modalitat serà l'últim dia de febrer de 2016.  
  
  
Article 6. Captura en viu d'aus fringíl·lides amb xarxa per al cant  
6.1. En virtut dels articles 10, 13 i 15 de la Llei 13/2004, de 27 de desembre, de Caça de la Comunitat Valenciana, les direccions territorials podran autoritzar la captura d'aus fringíl·lides, per mitjà d'autorització excepcional i expressa, als membres d'associacions ornitològiques silvestristes que hagen participat en concursos de cant d'aus fringíl·lides. Esta captura només podrà realitzar-se amb xarxes de tir (també denominades xarxes abatibles, xarxes de llibre, xarxa de sòl, en les seues distintes versions).  
6.2. Espècies autoritzables:  
Cadernera (Carduelis carduelis)  
Passerell (Carduelis Cannabina)  
Verderol (Chloris chloris)  
Gafarró (Serinus serinus)  
Pinsà (Fringilla coelebs)  
6.3. Períodes i dies hàbils: s'establixen dos períodes denominats A o d'estiu, i B o període tardorenc, amb els dies hàbils següents per a 2015:  
  
En període A  
Juliol; 4, 5, 11, 12, 18, 19, 25 i 26.  
Agost; 1, 2, 8, 9, 15, 16, 22, 23, 29 i 30.  
En període B  
Octubre; del 2 d'octubre al 15 de novembre, a triar tres dies per setmana de dilluns a diumenge, després de la comunicació a la direcció territorial corresponent, amb antelació a l'inici del període.  
6.4. Autoritzacions: l'autorització tindrà àmbit provincial. Només es podrà obtindre una única autorització per silvestrista, la qual ha de detallar el període i la província.  
Nombre màxim d'autoritzacions per província i període:  
  
Província Quantitat  
Alacant 1.600  
Castelló 700  
València 1.300  
Totals 3.600  
  
  
6.5. La quota màxima de captures per dia, entre totes les espècies, és de 10.  
Les quotes per espècie i temporada, d'acord amb les quotes estatals establides pel Ministeri d'Agricultura, Alimentació i Medi Ambient són els següents:  
  
Espècie Cadernera Verderol Gafarró Passerell Pinsà  
Període A 19,800 4,700 3,900 6,635 230  
Període B 8,050 5,075 4,095 6,635 3,280  
Quota total Comunitat 27,850 9,775 7,995 13,270 3,510  
Quota total 62.400   
  
  
  
6.6. Als efectes de controlar la quota total per espècie, les federacions o associacions es proveiran d'anelles oficials per a col·locar a les aus. El titular de l'autorització ha d'anellar les aus capturades en el camp amb les anelles oficials que li hagen entregat les seues federacions o associacions, sempre abans de transportar-les, i independentment que les aus queden definitivament en captivitat o siguen alliberades posteriorment després de la seua selecció per la seua aptitud per al cant.  
Entre totes les espècies el nombre màxim d'exemplars que es poden capturar per autorització durant la temporada és de 25.  
Del total de 25 que, si és el cas, es capturen, només es podran retindre en captivitat 20 aus.  
6.7. Condicions específiques:  
S'admetran a tràmit únicament les sol·licituds presentades a través dels representants de federacions o associacions ornitològiques silvestristes.  
Per a l'obtenció de l'autorització és requisit estar al corrent de la presentació dels papers de captura de temporades anteriors.  
En els mesos de juliol i agost només poden capturar-se exemplars juvenils.  
Als membres d'associacions o federacions se'ls permetrà disposar de zones d'espai vital i de sol per a les aus que tinguen en captivitat, així com traslladar-les a exposicions de cant. La tinença d'aus fringíl·lides ha de respectar en tot moment el que disposa la normativa vigent en matèria de benestar animal.  
Podran utilitzar-se reclams i cimbells naturals de les espècies que es capturen i dels seus mixtos. Les aus de reclam estaran separades en gàbies independents i les aus que actuen com a cimbell, en nombre no superior a sis (6), estaran proveïdes dels elements propis per a la seua funció, incloent-hi la ració d'aigua i menjar, i sense necessitat que estiguen anellades.  
La captura s'ha de fer gràcies a l'actuació dels reclams, sense que pugen utilitzar-se esquers ni abeuradores artificials.  
Als vedats de caça i altres espais cinegètics declarats, cal disposar de l'autorització del titular del vedat o de l'espai cinegètic per escrit.  
  
No pot practicar-se la captura als espais tancats per a protecció d'habitatges ni a l'interior de cap altre tipus de tancat si no tenen portes accessibles i obertes.  
L'alliberament dels exemplars s'ha d'efectuar tan prompte com el titular de l'autorització s'adone que estos no tenen les qualitats necessàries per al cant i tindran com a data límit el 30 de setembre els animals capturats en l'opció A i el 15 de desembre els animals capturats en l'opció B.  
  
Article 7. Horari general  
L'horari de caça permés de forma general per a la temporada 2015-2016, en l'àmbit de la Comunitat Valenciana, és el que figura en l'annex a esta orde.  
  
DISPOSICIONS ADDICIONALS  
  
Primera. Límit de gossos en la caça menor  
En aquells vedats en què la resolució aprovatòria del pla tècnic de caça no especifique el màxim de gossos que es poden emprar en la caça menor, el nombre màxim queda limitat de 8 gossos per caçador i de 15 per grup de caçadors.  
  
Segona. Sol·licituds de caça en zones de caça controlada  
Les sol·licituds per a caçar durant la temporada general en zones de caça controlada es podran presentar en la corresponent direcció territorial entre els dies 1 de juliol i el 15 d'agost de 2015. El sorteig es farà el segon dijous de setembre a les 11.00 hores, en les oficines de les dependències esmentades.  
  
Tercera. Modificació de l'article 2 de l'Orde 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i el control del porc senglar a la Comunitat Valenciana  
Es modifica l'article 2 de l'orde esmentada pel que fa a la modalitat de la caça a mà i queda de la manera següent:  
«A mà: modalitat en què no se situen caçadors apostats en els punts previsibles de fugida de les peces. En esta modalitat està prohibit l'ús de rifle».  
  
Quarta. Mesures de lluita contra determinades espècies exòtiques invasores  
En funció del que establix el Reial Decret 630/2011, de 2 d'agost, pel qual es regula el Catàleg espanyol d'espècies exòtiques invasores, i el Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana, es permet abatre qualsevol exemplar de la cotorra argentina (Mysiopsitta monachus), cotorra de Kramer (Psittacula krameri) i d'ós rentador (Procyon lotor) per estar incloses estes espècies en l'annex de l'esmentat reial decret, durant la pràctica de qualsevol activitat cinegètica autoritzada, incloent-hi les previstes durant el període hàbil de caça i establit en esta orde. Les captures realitzades en vedats es faran constar en la memòria anual de gestió de l'espai cinegètic i s'indicarà l'espècie i el nombre d'individus abatuts. En el cas de l'ós rentador, a més de l'anterior, es donarà compte en les següents 48 hores al Centre de Recuperació de Fauna del Saler (València).  
  
  
Quinta. Memòries anuals de gestió de l'espai cinegètic  
Els titulars de vedats de caça i zones de caça controlada hauran de presentar en el model normalitzat i publicat en el web de la Generalitat la memòria anual corresponent a l'activitat cinegètica tots els anys.  
  
  
Sexta. Modificació de l'article 12 de l'Orde d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven les directrius extraordinàries per a l'aprofitament, gestió i control del conill de bosc a la Comunitat Valenciana  
Es modifica l'article 12 de l'esmentada orde i queda de la manera següent:  
«Article 12. Altres actuacions que han de realitzar els titulars dels espais cinegètics amb cultius agrícoles amb danys de conill.  
Els titulars d'espais cinegètics amb cultius agrícoles amb danys de conill aplicaran les mesures següents:  
- S'abstindran de repoblar o alliberar conills.  
- S'abstindran de realitzar treballs de maneig o vacunació de conills, fins i tot efectuant-se la solta de manera immediata i en el mateix lloc de captura.  
- S'abstindran de realitzar els controls de rabosa en una franja de 500 metres al voltant dels cultius agrícoles amb dany notificat al titular del vedat».  
Es modifica l'article 15 de l'esmentada orde i queda de la manera següent:  
«Totes les repoblacions o soltes de conills en espais cinegètics inclosos en l'annex I de la Resolució de 18 de novembre de 2014, del conseller de Presidència i Agricultura, Pesca i alimentació, per la qual es delimiten els termes municipals i cultius afectats per danys del conill de bosc (Oryctolagus cuniculus) (DOCV 7.1.2015) o les disposicions que la modifiquen o la despleguen per a poder autoritzar-se hauran de complir les condicions següents:  
a) Hauran de guardar una distància d'1,5 quilòmetres respecte de la llinda dels termes municipals inclosos en l'annex indicat anteriorment.  
b) Les repoblacions i les vedrunes guardaran una distància mínima de 500 metres respecte a qualsevol dels tipus de cultius sobre els quals el conill puga causar dany.  
c) Excepte vedats intensius i zones de reserva establides durant una temporada completa, només podran efectuar-se repoblacions en el període comprés entre l'1 de febrer i el 30 de juny.  
d) Tots els conills objecte de la solta, sense excepció, aniran marcats per mitjà de tatuatges o altres senyals visibles des de l'explotació d'origen del trasllat.  
e) Prèviament a les repoblacions o solta i com a condició indispensable s'hauran realitzat millores d'hàbitat com ara les sembres i l'augment del factor refugi en la zona a realitzar estes soltes i hauran d'estar constatades, en este últim cas, pels agents mediambientals».  
  
Sèptima. Modificació de la disposició transitòria única de l'Orde 5/2012, de 7 de març, de la Conselleria d'Infraestructures, Territori i Medi Ambient, per la qual s'establixen les normes per a la senyalització dels espais cinegètics  
Es modifica la disposició transitòria única de l'esmentada orde i queda redactada de la manera següent:  
«En tota nova senyalització i treballs de manteniment de les senyalitzacions actuals caldrà ajustar-se al que disposa esta orde».  
  
Octava. Modificació de l'annex I de l'Orde 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el pla de control de les poblacions d'arruí (Ammotragus lervia) a la Comunitat Valenciana  
Es modifica l'annex I, zona 2: zona de control, i queda el primer paràgraf de la manera següent:  
«Província d'Alacant: delimitació. L'extrem nord el descriu l'eix de la CV-700 des de Muro de Alcoy en direcció est, fins a entroncar amb la CV-715, al terme municipal de Pego, a escassos metres del municipi».  
  
Es modifica l'últim paràgraf de l'annex I i s'afig el següent al seu contingut:  
«Esta afecció no serà aplicable als vedats travessats per autovies o autopistes».  
  
Novena. Regla de no-gasto públic  
La implementació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a la conselleria amb competències en matèria de caça i pesca continental, en la data de publicació d'este, i, en tot cas, haurà de ser atés amb els mitjans personals i materials de l'esmentada conselleria.  
  
  
DISPOSICIONS FINALS  
  
Primera. Normes d'aplicació  
Per a tot allò no regulat per esta orde caldrà ajustar-se al que disposa la Llei 13/2004, de 27 de desembre, de Caça de la Comunitat Valenciana; la Llei 42/2007, de 13 de desembre, del Patrimoni Natural i de la Biodiversitat, i la Llei 1/1970, de 4 d'abril, de Caça i el seu reglament aprovat pel Decret 506/1971, de 25 de març de 1971.  
  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de juny de 2015  
  
La consellera d'Infraestructures, Territori i Medi Ambient,  
ISABEL BONIG TRIGUEROS.


Còpia Permalink ELI